Pete Buttigieg

Ura ennen presidentinvaalikampanjaa

Ennen ryhtymistään kotikaupunkinsa South Bendin pormestariksi 2012 Buttigieg toimi Chicagossa liikkeenjohdon konsulttina. Pormestarinvaalissa 2011 hän sai 74 prosenttia äänistä ja vuoden 2015 pormestarinvaalissa 80 prosenttia äänistä ja tuli siten valituksi. Tulos on merkittävä, koska South Bendin kaupunkia on totuttu pitämään arvoiltaan tyypillisenä konservatiivisena Keskilännen kaupunkina, ja Buttigieg oli juuri uudelleenvalintakampanjansa edellä ilmoittanut olevansa homoseksuaali ja tulevaisuuden toiveenaan olevan avioliitto miehen kanssa. Buttigiegin pormestariuden aikana South Bendin on katsottu onnistuneen kääntymään kuihtuvasta teollisuuskaupungista taloudelliseksi menestystarinaksi, mutta Buttigieg on kohdannut myös arvostelua ja ongelmia, jotka liittyvät kaupungin poliisin toimintaan ja roturistiriitoihin. Buttigieg ei ole ehdolla South Bendin pormestarinvaalissa marraskuussa 2019.
Buttigieg nousi laajaan jukisuuteen pyrkiessään demokraattipuolueen kansallisen komitean puheenjohtajaksi 2017. Hänen kampanjansa korosti keskilinjaa ja yhteistyötä puolueen kilpailevien siipien välillä. Buttigieg kuitenkin luopui ehdokkuudesta juuri ennen ratkaisevaa äänestystä, mutta onnistuneen kampanjan vuoksi hänelle ennustettiin tuolloin hyvää menestystä korkeissa osavaltion ja liittovaltiotason viroissa ja jossakin vaiheessa myös presidenttiehdokkaana.

Kannanotot ja asema poliittisella kartalla

Buttigieg on useimmissa vuoden 2020 vaalien kannalta tärkeissä kysymyksissä (maahanmuutto, terveydenhuolto, aselait, ilmastonmuutos) lähellä demokraattipuolueen liberaalia valtavirtaa. Toisaalta hän on erottautunut kaikkein vasemmistolaisimmista kilpailijoistaan esimerkiksi korostamalla, että kaikille kansalaisille annettava valtion terveysvakuutus ja ilmainen yliopisto-opiskelu eivät ole tämän päivän Yhdysvalloissa realistisia tavoitteita. Ulkopolitiikan kysymyksissä Buttigieg on korostanut toimivia kansainvälisiä yhteyksiä, yhteistyötä ilmastonmuutoksen tojumiseksi, Yhdysvaltain "loputtomien sotien" päättämistä sekä varauksellisuutta suhteessa Kiinaan, Venäjään, Pohjois-Koreaan ja Saudi-Arabiaan. 
Maltillisella, sovittelevalla ja tarkkaan argumentointiin perustuvalla esiintymistyylillään Buttigiegin on ennakoitu pystyvän vetoamaan myös sellaisiin konservatiivisiin äänestäjiin, jotka eivät hyväksy presidentti Trumpin tyyliä ja tapaa hoitaa virkaansa. Buttigieg on ilmoittanut olevansa vakaumuksellinen kristitty. Hän kuuluu episkopaaliseen kirkkoon.
Vastatessaan nuorta ikäänsä koskeviin kysymyksiin Buttigieg on korostanut, että hänellä on enemmän sotilaallista kokemusta kuin kenelläkään presidentillä 27 vuoteen ja enemmän julkisen hallinnon johtajakokemusta kuin useimmilla muilla demokraattien kärkiehdokkailla tai kahdella edellisellä presidentillä virkaan astuessaan.
Buttigieg on ensimmäinen avoimesti seksuaalivähemmistöön kuuluva demokraattinen ehdokas Yhdysvaltojen presidentiksi. Jos hänet valitaan, hän olisi ensimmäinen avoimesti seksuaalivähemmistöön kuuluva Yhdysvaltain presidentti ja Yhdysvaltojen historian nuorin presidentti.

Vaalikampanjan saama huomio

Buttigiegin presidentinvaalikampanja sai laajaa huomiota mediassa kevään 2019 aikana, ja oltuaan lähes tuntematon hän nousi mielipidemittauksissa nopeasti demokraattisen puolueen presidenttiehdokkaiden kärkiehdokkaiden joukkoon. Buttigiegia on luonnehdittu rennosti ja kohteliaasti esiintyväksi moninaisista asioista hyvin perillä olevaksi ehdokkaaksi. Hän puhuu kahdeksaa kieltä.
Marraskuussa 2016 The New Yorkerille antamassaan haastattelussa presidentti Barack Obama listasi Buttigiegin yhdeksi demokraattisen puolueen neljästä tulevaisuuden nimestä. Monet Obaman ja Hillary Clintonin presidentinvaalikampanjoiden merkittävät tukijat ja entiset Obaman hallinnon edustajat ovat kevään 2019 aikana ilmoittaneet tukevansa taloudellisesti Buttigiegin kampanjaa. Buttigieg onnistui vuoden 2019 toisella neljänneksellä keräämään vaalikampanjaansa varten enemmän rahaa kuin muut demokraattisen puolueen kärkiehdokkaat Joe Biden, Kamala Harris, Elizabeth Warren ja Bernie Sanders.
Pete Buttigiegin omaelämänkerrallinen kirja Shortest Way Home nousi Yhdysvalloissa kirjamyyntitilastojen kärkisijoille ja The Guardian luonnehti sitä parhaaksi poliittiseksi omaelämänkerraksi sitten Barack Obaman kirjan Dreams from my Father. 
Time-lehden kannessa oli toukokuussa 2019 kuva Buttigiegista kotitalonsa pihalla yhdessä puolisonsa kanssa otsikolla "First Family". Kansikuvaa pidettiin merkkipaaluna sekä Buttigiegin kampanjan että seksuaalivähemmistöjen mediassa saaman julkisuuden kannalta.
Presidentti Donald Trump kutsuu Buttigiegia pilkkanimellä Alfred E. Neuman. Poliittiset tarkkailijat tulkitsivat pilkkanimen käyttöönoton viittaavan siihen, että Trump kokee Buttigiegin varteenotettavaksi haastajakseen.

Perhetausta

Buttigiegin puoliso on opettaja Chasten Buttigieg, joka on ollut näkyvästi kampanjassa mukana. Pete Buttigiegin molemmat vanhemmat olivat Notre Damen yliopiston professoreita. Hänen isänsä muutti Yhdysvaltoihin Maltalta 1970-luvulla. Perheen sukunimi on maltankielistä alkuperää. Suhteellisen vaikeasti lausuttavissa olevan sukunimensä vuoksi Buttigieg on kehottanut ihmisiä kutsumaan häntä "pormestari Peteksi" (engl. Mayor Pete).